
Spoločná správa

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov v znení neskorších predpisov (tlač 1214) v druhom čítaní. 
---------------------------------------------------------------------------------------------------------------

	Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:
I.

Národná rada Slovenskej republiky uznesením č. 1418 zo dňa 15. apríla 2026 rozhodla o tom, že vládny návrh zákona, ktorým sa mení a dopĺňa zákon č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov v znení neskorších predpisov (tlač 1214)  prerokuje v druhom čítaní a pridelila ho na  prerokovanie týmto výborom:

Ústavnoprávnemu výboru Národnej rady Slovenskej republiky a
Výboru Národnej rady Slovenskej republiky pre kultúru a médiá. 

Určila zároveň Výbor Národnej rady Slovenskej republiky pre kultúru a médiá ako gestorský výbor a lehoty na prerokovanie predmetného návrhu zákona v druhom čítaní vo výboroch.

   II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému  návrhu zákona (§ 75 ods. 2 zákona Národnej rady Slovenskej republiky 
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).
III.

Stanovisko vlády Slovenskej republiky k vládnemu návrh zákona, ktorým sa mení a dopĺňa zákon č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov v znení neskorších predpisov (tlač 1214)  podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebolo do konania schôdze gestorského výboru doručené.

IV.

Vládny návrh zákona, ktorým sa mení a dopĺňa zákon č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov v znení neskorších predpisov (tlač 1214) výbory prerokovali a odporučili schváliť:


Ústavnoprávny výbor Národnej rady Slovenskej republiky uznesením č. 464  
z 21. mája 2026.

Výbor Národnej rady Slovenskej republiky pre kultúru a médiá uznesením č. 79  
z 26. mája 2026.

V.

	Výbory Národnej rady Slovenskej republiky, ktoré predmetný návrh zákona prerokovali,  prijali  tieto  pozmeňujúce  a doplňujúce návrhy:

1. V čl. I bod 4 znie: 

„4. Za § 5 sa vkladá § 5a, ktorý vrátane nadpisu znie:

 „§ 5a
Niektoré podmienky dovozu predmetu kultúrnej hodnoty podľa osobitného predpisu
                                                     
(1) Ministerstvo kultúry je príslušným orgánom podľa osobitného predpisu.11a) 

(2) Na dovoz predmetu kultúrnej hodnoty uvedeného v  osobitnom predpise11b) sa vyžaduje dovozná licencia,11c) okrem výnimiek ustanovených osobitným predpisom.11d) Dovoznú licenciu vydáva ministerstvo kultúry. Ministerstvo kultúry si môže pred vydaním dovoznej licencie vyžiadať vyjadrenie od odbornej inštitúcie v jeho zriaďovateľskej pôsobnosti uvedenej v prílohe č. 7 (ďalej len „odborná inštitúcia“) alebo od znalca podľa osobitného predpisu.7)

(3) Na dovoz predmetu kultúrnej hodnoty uvedeného v  osobitnom predpise11e) sa vyžaduje vyhlásenie dovozcu,11f) okrem výnimiek ustanovených osobitným predpisom.11g)
(4) Dovozná licencia sa vydáva a vyhlásenie dovozcu sa predkladá prostredníctvom centralizovaného elektronického systému podľa osobitného predpisu.11h)    

(5) Ak sa predmet kultúrnej hodnoty dováža na účel jeho bezpečného uloženia podľa osobitného predpisu,11i) úschovňou11j) sú zodpovedajúce skladovacie priestory odbornej inštitúcie, ktorú určí ministerstvo kultúry.“. 

Poznámky pod čiarou k odkazom 11a až 11j znejú:

„11a) Nariadenie (EÚ) 2019/880.
  Vykonávacie nariadenie Komisie (EÚ) 2021/1079 z 24. júna 2021, ktorým sa stanovujú    podrobné pravidlá vykonávania určitých ustanovení nariadenia Európskeho parlamentu a Rady (EÚ) 2019/880 o vstupe a dovoze tovaru kultúrnej hodnoty (Ú. v. EÚ L 234, 2.7.2021).  
11b) Časť B prílohy nariadenia (EÚ) 2019/880.  
11c) Čl. 4 nariadenia (EÚ) 2019/880.    
11d) Čl. 3 ods. 4 a 5 nariadenia (EÚ) 2019/880.
11e) Časť C prílohy nariadenia (EÚ) 2019/880.    
11f) Čl. 5 nariadenia (EÚ) 2019/880.  
11g) Čl. 3 ods. 4 nariadenia (EÚ) 2019/880.    
11h) Čl. 8 nariadenia (EÚ) 2019/880.      
11i) Čl. 2 vykonávacieho nariadenia (EÚ) 2021/1079.      
11j) Čl. 1 ods. 1 vykonávacieho nariadenia (EÚ) 2021/1079.“.“. 

Odôvodnenie:
Dopĺňa sa nový odsek 1, v ktorom sa ustanovuje, že Ministerstvo kultúry Slovenskej republiky je príslušným orgánom podľa nariadenia Európskeho parlamentu a Rady (EÚ) 2019/880 a vykonávacieho nariadenia Komisie (EÚ) 2021/1079. Na základe uvedeného bude mať Ministerstvo kultúry Slovenskej republiky oprávnenia, ktoré pre príslušný orgán priamo vyplývajú z uvedených nariadení EÚ. Ministerstvo kultúry Slovenskej republiky tak bude napríklad oprávnené potvrdzovať registráciu súkromných a polosúkromných zariadení v centralizovanom elektronickom systéme ICG.       
Úprava pôvodného odseku 4 vyplýva zo skutočnosti, že pri dovoze predmetu kultúrnej hodnoty na účel jeho bezpečného uloženia sa  podľa nariadenia Európskeho parlamentu a Rady (EÚ) 2019/880 nikdy nevyžaduje dovozná licencia, ani vyhlásenie dovozcu. Ide o významové spresnenie ustanovenia.
Pôvodný odsek 5 sa vypúšťa, keďže oslobodenie podľa čl. 3 ods. 3 vykonávacieho nariadenia Komisie (EÚ) 2021/1079 nebude udeľovať Ministerstvo kultúry Slovenskej republiky, ale colný orgán. To znamená, že colný úrad povolí súkromným alebo polosúkromným zariadeniam dovoz predmetu kultúrnej hodnoty bez dovoznej licencie alebo predloženia vyhlásenia dovozcu, ak pôjde o jeho o prepustenie do colného režimu dočasné použitie na účely vzdelávania, vedy a výskumu, atď. Colný úrad však takýto dovoz povolí iba pre súkromné alebo polosúkromné zariadenia, ktoré budú zaregistrované v centralizovanom elektronickom systéme ICG, čo vyplýva z čl. 3 ods. 4 vykonávacieho nariadenia Komisie (EÚ) 2021/1079.      

            Výbor NR SR pre kultúru a médiá 

Gestorský výbor odporúča schváliť.

2. V čl. I bod 10 znie:

„10. V § 10 sa odsek 1 dopĺňa písmenom k), ktoré znie:

„k) dovezie predmet kultúrnej hodnoty podľa § 5a ods. 2 bez dovoznej licencie, dovezie predmet kultúrnej hodnoty podľa § 5a ods. 3 bez vyhlásenia dovozcu, uvedie nepravdivé informácie v žiadosti o dovoznú licenciu alebo predloží nepravdivé vyhlásenie dovozcu.“.“.
 
Odôvodnenie:
Okruh priestupkov sa rozširuje o uvedenie nepravdivých informácií v žiadosti o dovoznú licenciu a predloženie nepravdivého vyhlásenia dovozcu. Potreba rozšíriť okruh priestupkov vyplýva z čl. 11 nariadenia Európskeho parlamentu a Rady (EÚ) 2019/880. 
Úprava vnútorných odkazov vzhľadom na doplnenie nového odseku 1 v § 5a.

           Výbor NR SR pre kultúru a médiá 

Gestorský výbor odporúča schváliť.
3. V čl. I bod 12 znie:

„12. V § 11 ods. 1 písm. d) sa za slová „§ 5“ vkladá čiarka a slová „dovezie predmet kultúrnej hodnoty podľa § 5a ods. 2 bez dovoznej licencie, dovezie predmet kultúrnej hodnoty podľa § 5a ods. 3 bez vyhlásenia dovozcu, uvedie nepravdivé informácie v žiadosti o dovoznú licenciu, predloží nepravdivé vyhlásenie dovozcu“.“.


Odôvodnenie:
Okruh iných správnych deliktov sa rozširuje o uvedenie nepravdivých informácií v žiadosti o dovoznú licenciu a predloženie nepravdivého vyhlásenia dovozcu. Potreba rozšíriť okruh iných správnych deliktov vyplýva z čl. 11 nariadenia Európskeho parlamentu a Rady (EÚ) 2019/880. 
Úprava vnútorných odkazov vzhľadom na doplnenie nového odseku 1 v § 5a.

           Výbor NR SR pre kultúru a médiá 

Gestorský výbor odporúča schváliť.

4. V čl. I bod 13 znie:

„13. V § 12 sa za slovo „Na“ vkladajú slová „postup vydania dovoznej licencie podľa § 5a ods. 2,“ a za slová „§ 2 a 4“ sa vkladajú slová „a dovoznej licencie podľa § 5a ods. 2“.“.


Odôvodnenie:
Z dôvodu jednoznačnosti sa dopĺňa, že na postup, ktorého výsledkom je vydanie dovoznej licencie, sa nebude vzťahovať správny poriadok.
Úprava vnútorného odkazu vzhľadom na doplnenie nového odseku 1 v § 5a.


            Výbor NR SR pre kultúru a médiá 

Gestorský výbor odporúča schváliť.





VI.

Gestorský výbor na základe stanovísk výborov, vyjadrených v ich uzneseniach uvedených pod bodom IV. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený  návrh zákona (tlač 1214) schváliť. 

O pozmeňujúcich a doplňujúcich návrhoch  uvedených v  V. časti tejto spoločnej správy gestorský výbor odporúča hlasovať:

spoločne o bodoch 1 až 4 s odporúčaním schváliť.

Spoločná správa výborov Národnej rady Slovenskej republiky o výsledku prerokovania predmetného  návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá  č. 79 z 26. mája 2026.
			
	Gestorský výbor určil poslanca  Romana Michelka za spoločného spravodajcu výborov a poveril ho, aby na schôdzi Národnej rady Slovenskej republiky informoval o výsledku rokovania výborov.

Bratislava 26. mája 2026


Roman Michelko, v. r.
predseda 
Výboru Národnej rady Slovenskej republiky pre kultúru a médiá
2

